कहा- वो असित मोदी के इशारों पर चलता है; बोलीं- को-एक्टर्स ने केस करने से मना किया
Taarak Mehta Ka Ooltah Chashmah Asit Kumarr Modi Controversy - तारक मेहता का उल्टा चश्मा फेम एक्ट्रेस जेनिफर मिस्त्री (रोशन भाभी) ने शो के प्रोड्यूसर असित मोदी पर यौन उत्पीड़न का आरोप लगाया था। अब वे अपने को-स्टार मंदार चंदावरकर पर भड़क गई हैं।
तारक मेहता का उल्टा चश्मा फेम एक्ट्रेस जेनिफर मिस्त्री (रोशन भाभी) ने शो के प्रोड्यूसर असित मोदी पर यौन उत्पीड़न का आरोप लगाया था। अब वे अपने को-स्टार मंदार चंदावरकर पर भड़क गई हैं। उन्होंने मंदार को असित मोदी का सपोर्ट करने के लिए निशाने पर लिया है। जेनिफर ने कहा कि मंदार वहीं बात कहेंगे जो असित मोदी उन्हें करने को कहेगा। शो में मंदार फेमस कैरेक्टर आत्माराम तुकाराम भिड़े का रोल निभाते हैं।
जेनिफर ने कहा कि शो के कई को-एक्टर्स ने उन्हें असित पर एक्शन लेने से मना किया क्योंकि उनकी वजह से कई लोगों का पेट चलता है। हालांकि जेनिफर का कहना है कि उनके साथ गलत हुआ है और किसी भी कीमत पर असित को नहीं छोडेंगी।
सभी जानते हैं कि मंदार आसित के साथ क्यों है- जेनिफर
मंदार चंदावरकर के बारे में बात करते जेनिफर मिस्त्री ने न्यूज 18 से कहा, 'वो भी एक मर्द ही है, वो क्या ही करेगा। जो असित मोदी कहेगा वो वही करेगा। कल एक को-स्टार ने मुझे फोन किया और लगभग 45 मिनट तक उसे (मंदार) गालियां दी। वो कह रहा था कि मंदार कैसे पलट गया। मैंने उससे कहा कि मुझे परवाह नहीं है। उसे जो करना है, करने दो। सभी जानते हैं कि वो असित के साथ क्यों है।'
लोगों ने मुझसे कहा- केस मत करो
जेनिफर से पूछा गया कि क्या शो के किसी को-एक्टर्स ने उनसे इस विवाद के बाद संपर्क किया। जवाब में उन्होंने कहा, 'कुछ लोगों ने मुझे फोन किया था। जब उन्हें पता चला कि मैंने शिकायत दर्ज कराई है तो वे दंग रह गए।
वे कहने लगे कि अरे ये क्या कर दिया..ऐसा मत करो। इतने लोगों का पेट पलता है। मैंने कहा कि मुझे शो बंद कराने में कोई दिलचस्पी नहीं है। वहां 200 लोग काम करते हैं, जो भी हो रहा है वो प्रोड्यूसर के एक्शन की वजह से है।
मेरे एक को-स्टार ने मुझसे डेढ़ घंटे बात की। मेरी बात सुनकर उसके दिमाग के पुर्जे हिल चुके थे। उन्होंने कहा कि मैंने जो भी किया बिल्कुल ठीक किया।
जेनिफर की शिकायत के बाद मुंबई पुलिस हरकत में
जेनिफर की लिखित शिकायत पर अब मुंबई पुलिस ने केस की जांच शुरू कर दी है। हालांकि इस केस में FIR दर्ज किया जाना बाकी है। पुलिस का कहना है कि वो जल्द ही इस मामले से जुड़े सभी लोगों का स्टेटमेंट रिकॉर्ड करेगी। जेनिफर ने अपनी शिकायत में असित के अलावा शो के कुछ अन्य क्रू मेंबर्स पर भी यौन उत्पीड़न का आरोप लगाया है।
बार-बार कमरे में बुलाते थे असित- जेनिफर
दैनिक भास्कर से बातचीत के दौरान जेनिफर मिस्त्री ने असित पर आरोप लगाते हुए कहा है कि वे कई सालों से उनके साथ बुरा बर्ताव करते आए हैं। उन्होंने कहा, 'ये सिलसिला 2019 से चल रहा है। हम शूटिंग के लिए सिंगापुर गए थे। उस वक्त असित बार-बार मेरे साथ बदतमीजी कर रहे थे। वो मुझे बार-बार कॉल कर अपने कमरे में बुलाते थे, जब मैं मना करती थीं तो कहते थे कि मजाक कर रहे हैं, लेकिन वो ऐसा लगातार कर रहे थे।
एक्ट्रेस ने बताया कि सालों से उनके साथ सेट पर बुरा बर्ताव किया जा रहा है। असित उन्हें बार-बार कमरे में बुलाते थे और आपत्तिजनक मैसेज भी भेजते थे। असित की हरकतों से परेशान होकर जेनिफर ने शो छोड़ दिया है और प्रोड्यूसर को लीगल नोटिस भेजा है। जेनिफर शो में रोशन सिंह सोढ़ी का रोल प्ले कर रही थीं।
मेरे होठों की तारीफ करते थे, मैसेज भेजते थे
जेनिफर ने आगे कहा, 'वो (असित मोदी) सबके सामने बैठकर मेरे होठों की तारीफ करते थे, जो मुझे पसंद नहीं था। वो मुझे पर्सनल मैसेज भेजते थे, जिन्हें मैं लगातार इग्नोर करती थी। वो मुझे इनडायरेक्ट एप्रोच कर रहे थे। मेरी सालगिरह के अगले दिन उन्होंने मुझे कॉल करके कहा कि अब तो सालगिरह भी खत्म हो गई अब तो कमरे में आ जाओ। मुझे ये सब सुनकर बहुत बुरा लगता था और मैं काफी रोती भी थी।'
असित ने किया पलटवार,कहा- उनके अंदर अनुशासन की कमी, सेट पर लोगों से बुरा बर्ताव करती थीं
जेनिफर द्वारा लगाए गए आरोपों के बाद अब प्रोड्यूसर असित मोदी ने अपनी सफाई पेश की है, उन्होंने कहा- “सेट पर जेनिफर के पास बेसिक अनुशासन की कमी थी और वह अपने काम पर ध्यान नहीं दे रही थी। हमें अक्सर उनके बिहेवियर के बारे में प्रोडक्शन हेड से शिकायत करनी पड़ती थी। अपने आखिरी दिन वह पूरी यूनिट के सामने गाली-गलौज कर रही थी और अपना शूट खत्म किए बिना ही सेट से चली गई।
उनकी डायरेक्शन टीम के सदस्यों ने कहा- वो आए दिन पूरी टीम के साथ शो में बुरा बर्ताव करती थीं। शूटिंग से बाहर निकलते समय, उन्होंने लोगों की परवाह न करते हुए अपनी कार को बहुत तेजी में बाहर निकाला। उन्होंने सेट को भी नुकसान पहुंचाया। इसी अनुशासनहीनता की वजह से उन्हें शो से बाहर किया गया और उनका कॉन्ट्रैक्ट खत्म करना पड़ा। इस घटना के दौरान असित जी यूएस में थे। वह अब बेबुनियाद आरोप लगाकर हमें और शो को बदनाम करने की कोशिश कर रही हैं। पूरी खबर पढ़ें